**Dôvodová správa**

1. **Všeobecná časť**

Poslanci Národnej rady Slovenskej republiky Peter Kremský a Milan Kuriak predkladajú návrh zákona, ktorým sa mení zákon č. 595/2003 Z. z. o dani z príjmov v znení neskorších predpisov (ďalej len „návrh zákona“).

Cieľom návrhu zákona je, aby daňový bonus v plnej výške mohli poberať aj rodičia s nižšou mesačnou mzdou, ktorí majú tri a viac detí, nakoľko pre dosiahnutie maximálneho daňového bonusu musel mať rodič po prepočtoch hrubú mesačnú mzdu aspoň 1 500,- € pri 3 deťoch, 1 600,- € pri 4 deťoch, 1 700,- € pri 5 deťoch a 1 800,- € pri 6 a viac deťoch.

Zvýšenie percentuálneho limitu oproti terajšej úprave pri 3 a viac deťoch významne ovplyvní výšku daňového bonusu, nárok bude mať už aj rodič s hrubou mesačnou 1 100,- €. Navrhovaná zmena reaguje na skutočnosť, že práve nízkopríjmové rodiny s deťmi potrebujú pomoc od štátu viac ako rodiny s vyššími príjmami a súčasné nastavenie sa javí ako nedostatočné vzhľadom na zabezpečenie tejto potreby.

Návrh zákona má pozitívny vplyv na manželstvo, rodičovstvo a rodinu a pozitívny sociálny vplyv a negatívny vplyv na rozpočet verejnej správy. Predkladaný návrh zákona nemá vplyvy na životné prostredie ani vplyv na informatizáciu spoločnosti, vplyvy na služby pre občana a ani vplyvy na podnikateľské prostredie.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

1. **Osobitná časť**

**Čl. I**

Navrhuje sa v doterajšom § 33 odseku 6 zmeniť hodnoty percentuálneho základu dane (čiastkového základu dane) pri 3 a viac deťoch, ktorý má vplyv na výslednú sumu daňového bonusu, s cieľom umožniť nárokovať si daňový bonus v maximálnej možnej výške aj rodičom s príjmami už od 1 100,- € pri 3 deťoch. Percentuálny limit základu dane sa pri 3 deťoch zvyšuje z 34% na 40%, pri 4 deťoch z 41% na 50%, pri 5 deťoch z 48% na 60% a pri 6 a viac deťoch z 55% na 75%.

**Čl. II**

Stanovuje sa nadobudnutie účinnosti na 1. januára 2024.

  **DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanci Národnej rady Slovenskej republiky Peter Kremský a Milan Kuriak

**2. Názov návrhu zákona:** Návrh zákona, ktorým sa mení zákon č. 595/2003 Z. z. o dani z príjmov v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**DOLOŽKA VYBRANÝCH VPLYVOV**

**A.1. Názov materiálu:** Návrh zákona, ktorým sa mení zákon č. 595/2003 Z. z. o dani z príjmov v znení neskorších predpisov

**Termín začatia a ukončenia PPK:** bezpredmetné

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |   |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |   |
| 4. Vplyvy na životné prostredie |  | x |   |
| 5. Vplyvy na informatizáciu spoločnosti |   | x |   |
| 6. Vplyvy na služby verejnej správy pre občana |  | x |  |
| 7. Vplyvy na manželstvo, rodičovstvo a rodinu | x |  |  |

**A.3. Poznámky**

**A.4. Alternatívne riešenia**

bezpredmetné

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky a stanovisko tohto ministerstva tvorí súčasť predkladaného materiálu.